Maltos gyvenvietė

Maltos gyvenvietė () – vėlyvojo paleolito archeologinė gyvenvietė Belajos upės pakrantėje, apie 85 km į rytus nuo Irkutsko, Usolės rajonas, Irkutsko sritis. Įkurta ant 15–20 m aukščio upės terasos. 

 Tyrimai 
Gyvenvietę 1928 m. atrado Michailas Gerasimovas, kai valstietis Platonas Brilinas, kasdamas rūsį, rado daug apdirbtų kaulų. 1928-1937 m. gyvenvietę tyrinėjo M. Gerasimovas, 1956-1958 m. G. Sosnovskis, nuo 1991 m. – G. Medvedevas. Ištirta apie 1500 m². Rasta ovalo ir stačiakampio formos pastatų, išsidėsčiusių dviem eilėmis išilgai upės kranto ir statytų iš kalkakmenio, stambių gyvūnų kaulų ir medinių karčių, liekanų. Kiti radiniai: akmeniniai (retušuoti lapo formos antgaliai, gremžtukai, rėžtukai, ylos, grąžtai, peiliai, dirbiniai su retušuotomis įdubomis ir kiti), kaulo ir rago, mamuto durklų (kaltai, peiliai, ylos, adatos, smeigtukai, akmeninių dirbinių rankenos-korpusai, ilgi smaigai su negiliomis įraižomis šonuose ir kiti), papuošalai (apyrankės, puoštos ir lygiu paviršiumi plokštelės su pritvirtinimo skylėmis, kaulo ir akmens karoliukai, kabučiai, 30 moterų skulptūrėlių, 16 vandens paukščių figūrėlių ir kiti). Rasta žinduolių (šiaurinių elnių, gauruotųjų raganosių, mamutų, stumbrų, laukinių arklių, kailinių žvėrių), paukščių ir žuvų kaulų. 

Yra kapas, įrengtas ovalo formos duobėje, iš viršaus ir šonų uždengtas plokščiais akmens blokais; jame rasti ochra apiberti dviejų vaikų griaučiai su gausiomis įkapėmis. Gyvenvietė datuojama 20 tūkstantmečiu pr. m. e. , vėlyviausias apgyvendinimo tarpsnis – mezolitas. Išskiriama archeologinė Maltos-Buretės kultūra. 

Borisas Frolovas, tyrinėdamas gyvenvietėje rastą trapecijos formos plokštelę su pavaizduotomis gyvatėmis, nustatė, kad tai vienas iš seniausių kalendorių.

 Literatūra 
 Герасимов М. М. Мальта – палеолитическая стоянка. Результат работ 1928–1929 гг. Иркутск, 1931.
 Герасимов, М. Раскопки палеолитической стоянки в селе Мальта, // Палеолит СССР, М. – Л., 1935
 Герасимов, М. Палеолитическая стоянка Мальта (раскопки 1956–1957 гг.) // Советская этнография, 1958
 Формозов А. А. К характеристике палеолитического поселения Мальта. // Советская археология. 1976. № 2. С.205-210.

 Šaltiniai 

 Nuorodos 
История находки и первичные исследования  

Kategorija:Paleolitas
Kategorija:Rusijos archeologinės vietos
Kategorija:Irkutsko sritis
Kategorija:Sibiro archeologija